|  |
| --- |
|  |
| **Monitoring javnosti rada Vlade Srbije** |
| **Sažetak izveštaja**  **Transparentnost – Srbija**  **septembar 2013.** |
|  |

**Monitoring javnosti rada Vlade Srbije – sažetak izveštaja**

Transparentnost Srbija je u prethodnih sedam meseci analizirala javnost rada Vlade Srbije i drugih institucija nad kojima Vlada vrši nadzor, odnosno kako je u praksi primenjen taj javno proklamovani antikorupcijski cilj. Iako predstavnici Vlade Srbije u javnim nastupima naglašavaju značaj borbe protiv korupcije i redovno ukazuju na rezultate represivnog delovanja policije i tužilaštva u toj oblasti, ne čine dovoljno u oblasti sprečavanja korupcije, odnosno na uspostavljanju i primeni preventivnih mehanizama. U proteklih godinu dana su načinjene neke pozitivne promene na normativnom nivou – nova antikorupcijska strategija i akcioni plan, izmene Poslovnika Vlade, novi zakoni o javnim nabavkama i javnim preduzećima. Međutim, i u tim i u mnogim drugim propisima još uvek postoji mnogo „zakonskih rupa“ koje ostavljaju prostor za razvoj korupcije. Još lošije je stanje u primeni propisa.

Jedno od najvažnijih antikorupcijskih načela, i jedan od najpouzdanijih mehanizama za sprečavanje korupcije – **javnost rada** - posebno je zanemaren. I pored obećanja, datog još u koalicionom sporazumu, **aktuelna Vlada je nastavila lošu praksu prethodnika** u oblastima kao što su **neobjavljivanje sporazuma i ugovora koje potpisuje, tajnosti sednica, neobjavljivanja važnih zaključaka, postavljanja na položaje bez konkursa i neoglašavanja javnih rasprava**. U primeni Zakona o javnim preduzećima, koji je trebalo da donese obećanu profesionalizaciju i depolitizaciju JP, Vlada nije ispunila preuzete obaveze. **Iako transparentnost zauzima bitno mesto i u antikorupcijskoj strategiji i u ekspozeu premijera, konkretni mehanizmi za postizanje ovog cilja nisu dovoljno razvijeni.**

Odredbe novog **Zakona o javnim preduzećima,** koje treba da obezbede veću profesionalizaciju upravljanja, javnost rada i odgovornost su masovno kršene. Ni u jednom od 17 posmatranih JP osnivački akti nisu usklađeni u roku (do 25. februara 2013. godine), a do 3. septembra to je učinjeno u 12 slučajeva**.** Samo u jednom JP su nakon toga izmenjeni interni opšti akti. Nadzorni odbor na osnovu novog Zakona je formiran u samo 2 od 17 JP, pa i tu uz kršenje normi. U međuvremenu, Vlada je masovno menjala članove starih Upravnih odbora JP. Zakon je predvideo i da se konkursi za direktore u svim javnim preduzećima na koje se primenjuje novi zakon budu raspisani **najkasnije do 30. juna 2013. godine**. **Vlada je do isteka zakonskog roka, 30. juna, od posmatranih 17 JP, raspisala konkurse za izbor direktora u samo dva preduzeća** – Elektroprivredi Srbije, a po isteku roka u još sedam. **Zaključno sa 6. septembrom 2013. godine, od posmatranih 17 preduzeća, odnosno devet za koje je raspisan konkurs za izbor direktora, imenovan je peti član Komisije za imenovanja u samo četiri**.

**Masovno je kršena i odredba o objavljivanju programa rada JP.** Od 17. posmatranih JP, program rada za 2013. godinu **pronašli smo na internet prezentacijama pet preduzeća, izveštaj nezavisnog revizora za 2012. godinu objavilo je pet JP,** a **izveštaj o poslovanju objavila su tri JP.** Obaveštenje o tome da li su dostavljeni izveštaji o poslovanju za prva dva tromesečja 2013. dobili smo za 9 JP. Posebno je zabrinjavajuće to što je od 17 posmatranih, samo jedno JP usvojilo godišnji program na vreme, a u 14 slučajeva je to učinjeno između januara i jula tekuće godine.

**U pogledu javnosti budžetskih informacija nema većih promena.** Bilten javnih finansija sadrži neophodne podatke, ali se ne objavljuje redovno (do 26. juna je bio poslednji objavljen bilten za januar, a nedavno je objavljen julski). **Nacrt zakona o završnom računu budžeta za 2012. godinu** i dalje nije završen, iako je rok za izradu propisan Zakonom o budžetskom sistemu 20. jun, a rok za dostavljanje parlamentu Predloga zakona o završnom računu budžeta 15. jul. **Fiskalna strategija takođe kasni više od četiri meseca**.

**Zakon o javnim nabavkama,** čije je usvajanje bilo jedno od glavnih predizbornih obećanja vladajuće koalicije, počeo je da se primenjuje 1. aprila 2013. godine. Sa stanovišta transparentnosti, zakon je doneo važne novine - na Portalu javnih nabavki objavljuju se svi oglasi, uključujući i one za male javne nabavke, a Uprava za javne nabavke proverava pregovaračke postupke i njihovu osnovanost, na osnovu podzakonskog akta koji propisuje šta mora da se dostavi da bi bili ispunjeni uslovi za sprovođenje pregovaračkog postupka. Prema dostupnim podacima, u prvoj polovini godine je značajno smanjen **obim netransparentnih** (pregovaračkih) **postupaka**, a bitno se povećao broj objavljenih **nabavki male vrednosti** i poseta Portalu javnih nabavki.

**Za javne rasprave o propisima** donete su bitne izmene **Poslovnika Vlade** u aprilu 2012. Ove izmene Poslovnika **nisu dovoljne da obezbede potrebni nivo transparentnosti i participativnosti zakonodavnog postupka, ali predstavljaju bitan napredak na tom putu.** Mnoga pitanja su ostala i dalje nerešena, poput **obaveze predlagača propisa da odgovori argumentovano na sve dobijene predloge i sugestije i objavi dobijene komentare i odgovore**. Analiza koju je TS uradila **pokazala je, međutim, da u praksi ni ovaj minimum nije poštovan**, da su gotovo sve odredbe o javnim raspravama kršene te da se uglavnom težilo da se ispuni forma i organizuju konferencije, okrugli stolovi i predstavljanja zakonskih tekstova koje su potom u obrazloženju propisa prikazane kao formalno ispunjenje obaveze. Na uzorku od 21 zakona, u obrazloženju piše da je javna rasprava organizovana za 9, a na portalu e-uprava su, iako je to obavezno, bile objavljene samo tri. **Posebno je zanimljiva činjenica da na ovom forumu nije oglašena ni rasprava o dva dokumenta koja se bave pitanjem unapređenja javnih rasprava – Nacionalnoj strategiji za borbu protiv korupcije i Akcionom planu za njeno sprovođenje**.

**Postavljenja i razrešenja službenika na položaju** su i dalje ozbiljan problem. Aktuelna Vlada je nastavila i proširila praksu prethodnika postavljanjem službenika na položaju bez konkursa. Ukupno je od početka mandata **aktuelne Vlade** **postavljeno 187 službenika na položaje kršenjem zakona, odnosno na osnovu člana 179**, Zakona o državnim službenicima, koji ne bi trebalo da se primenjuje još od janaura 2011, dok su 32 (na računajući vršioce dužnosti) postavljeni na osnovu drugih odredbi, što ukazuje da je sproveden konkurs.

**Informatori o radu** i dalje veoma često nisu sastavljeni i ažurirani u skladu sa obavezujućim Uputstvom Poverenika za informacije. Stanje za nijansu bolje nego ranije u pogledu ažuriranja informacijama o prihodima i rashodima ministarstava, dok je stanje kod javnih preduzeća i dalje veoma loše. Ovo je naročito zabrinjavajuće u kontekstu činjenice da su upravo u javnim preduzećima proteklih godina državni revizor i krivične istrage otrkile brojne propuste i zloupotrebe. Deo ovih problema bi mogao da se reši usvajanjem izmena i dopuna Zakona o slobodnom pristupu informacijama od javnog značaja, koje su pre više od godinu dana povučene iz skupštinske procedure i još uvek nisu vraćene.

**Javnost sporazuma sa investitorima i investicionih odluka Vlade** predstavlja poseban problem. Ne samo da ne postoji praksa redovnog objavljivanja takvih sporazuma na sajtu Vlade, već se oni ne dostavljaju ni po zahtevima za pristup informacijama. Rizici od ove netransparentnosti su još veći zato što se kroz posebne aranžmane sa investitorima krše pravila koja su propisana za javne nabavke, javno-privatna partnerstva i prodaju javnih resursa. Jedan od **ciljeva antikorupcijske Strategije**, koji se odnosio na rešavanje ovog problema i koji se nalazio u prvom nacrtu ovog dokumenta, **izbrisan je iz završne verzije**. Jednako štetne efekte ima i neobjavljivanje zaključaka Vlade kao i donošenje zaključaka kojima se daje privilegovan tretman preduzećima ili se arbitrerno donose odluke u vezi sa njihovim podržavljenjem.